নিরাপত্তাকে বুড়ো আঙুল দেখিয়ে অবাধ যাতায়াত, গ্রেফতার বাংলাদেশি যুবক

বসিরহাট: ১০বছর ধরে পরিচয় গোপন করে ভারতে অবাধ যাতায়াত। কার্যত নিরাপত্তা ব্যবস্থাকে বুড়ো আঙুল দেখিয়েই চলছিল তার য়াতায়াত। পরিচয় গোপন রেখেই ভারতীয় মেয়েকে বিয়ে। অবশেষে পুলিশের জালে ধরা পড়ল অভিযুক্ত যুবক। পুলিশি তদন্তে একাধিক সন্দেহজনক বিষয় প্রকাশ্যে এসেছে। অভিযুক্তকে জিজ্ঞাসাবাদে আরও একাধিক নতুন তথ্য সামনে আসতে পারে বলেই মনে করছেন তদন্তকারী আধিকারিকরা।

উত্তর ২৪ পরগনার বসিরহাট মহকুমার বিহারী হাকিমপুর গ্রাম পঞ্চায়েতের বিথারী গ্রামের বাসিন্দা আনার গাজীর মেয়েকে বিয়ে করে বাংলাদেশের সাতক্ষীরা গ্রামের যুবক নাজমুল সরদার। দীর্ঘ ১০ বছর ধরে সীমান্ত সুরক্ষার নজর এড়িয়ে ভারতে প্রবেশ করত ওই যুবক। শ্বশুরবাড়িতে দিন কয়েক কাটিয়ে ফের নিরাপত্তারক্ষীদের বুড়ো আঙুল দেখিয়ে ফিরে যেত বাংলাদেশে। বাংলাদেশে তার নাম পরিচয় নাজমুল গাজী নামে। পুলিশ গোপন সূত্রে খবর পেয়ে, তদন্তে নামে। বসিরহাট পুলিশ জেলার পুলিশ আধিকারিকরা তদন্তে নেমে নাজমুল সরদারকে গ্রেফতার করে।

আরও পড়ুন: তৃণমূলের উপপ্রধানের হাতে আক্রান্ত পুলিশের কর্তব্যরত ASI

প্রশ্ন উঠছে, এই দীর্ঘ ১০ বছর ধরে শ্বশুরবাড়িতে ওই যুবক কখন আসত, কিভাবে আসত, ভারতীয় সীমান্ত সুরক্ষার নজর এড়িয়ে কীভাবেই বা বারবার অনুপ্রবেশ করত ওই যুবক। এই একাধিক প্রশ্ন এখন তদন্তকারীদের মাথা ব্যাথার কারণ হয়ে দাঁড়িয়েছে। শনিবার বাংলাদেশি যুবককে গ্রেফতার করে বিএসএফ ও পুলিশ । রবিবার অভিযুক্ত নাজমুলকে বসিরহাট মহকুমা আদালতে তোলা হবে বলে পুলিশ সূত্রে খবর। এই গোটা ঘটনার পিছনে অন্য কোনও কারণ আছে কিনা সেটাও তদন্ত করে দেখছে পুলিশ। কেনই বা সে নাম পরিচয় গোপন করেছিল! তাকে পুলিশি হেফাজতে নিয়ে তদন্তকারীরা গোটা বিষয়টি খতিয়ে দেখতে চাইছে। অভিযুক্ত ওই যুবকের সঙ্গে শ্বশুরবাড়ির লোকজনকেও জিজ্ঞাসা বাদ করছে পুলিশ।